วงซัมจีย็อน

**วงซัมจีย็อน** () เป็นวงดนตรีคลาสสิกจากประเทศเกาหลีเหนือ

วงซัมจีย็อนทำการแสดงดนตรีคลาสสิกตามแบบฉบับยุโรป ดนตรีบรรเลง เครื่องกระทบ และบทเพลงขับร้อง โดยมีรูปแบบตั้งแต่การบรรเลงแบบวงดุริยางค์ไปจนถึงการแสดงเดี่ยว กล่าวกันว่าการเรียก "วง" (band) ว่าเป็น "วงดุริยางค์" (orchestra) นั้นมีความเหมาะสมมากกว่า สิ่งที่ไม่ปกติสำหรับวงดุริยางค์ประเภทนี้ในเกาหลีเหนือคือ วงซัมจีย็อนนำโดยสตรี คือ รี ซู-เน วงนี้เป็นส่วนหนึ่งขององค์กรภายใต้ร่มเงาของคณะศิลปะมันซูแด

ประวัติของวงเริ่มต้นใน ค.ศ. 2009 เมื่อคิม จ็อง-อิล ผู้นำเกาหลีเหนือ มีคำสั่งให้ก่อตั้งวงขึ้น ต่อมาสมาชิกหลายคนของวงได้เข้าร่วมกับวงโมรันบงที่ตั้งขึ้นใหม่ เมื่อผู้นำคนปัจจุบัน คิม จ็อง-อึน เริ่มส่งเสริมวงหลัง ความนิยมของวงซัมจีย็อนจึงเริ่มลดลง แม้การแสดงสดของวงจะมีจำนวนมาก แต่ไม่เป็นที่แน่ชัดว่าพวกเขาเคยมีการจำหน่ายผลงานบันทึกเสียงหรือไม่

ปัจจุบันยังไม่ทราบแน่ชัดว่าวงนี้มีความเกี่ยวข้องใด ๆ กับ **วงดุริยางค์ซัมจีย็อน** (Samjiyon Orchestra) ที่ทำการแสดงในช่วงเริ่มต้นของโอลิมปิกฤดูหนาว 2018 ในเกาหลีใต้หรือไม่ ผู้สังเกตการณ์ต่างชาติจำนวนมาก รวมถึงเจ้าหน้าที่จากกระทรวงการรวมชาติของเกาหลีใต้ คาดการณ์ว่ากลุ่มดนตรีทั้งสองกลุ่มน่าจะมีความเกี่ยวข้องกันในทางใดทางหนึ่ง

## ชื่อ
วงนี้ตั้งชื่อตามเมืองซัมจีย็อน จังหวัดรยังกัง ใกล้ภูเขาแพ็กดู ซึ่งเป็นสัญลักษณ์ของราชวงศ์คิม ในการโฆษณาชวนเชื่อของเกาหลีเหนือ เมืองนี้ถูกนำเสนอในฐานะ "สถานที่ศักดิ์สิทธิ์แห่งการปฏิวัติ" ซึ่งคิม อิล-ซ็อง ผู้นำผู้ก่อตั้งประเทศ ได้รับชัยชนะในการรบครั้งสำคัญต่อญี่ปุ่น และเป็นสถานที่เกิดของ คิม จ็อง-อิล บุตรชายของเขา

## ประวัติศาสตร์

วงซัมจีย็อนถูกสร้างขึ้นในเดือนมกราคม ค.ศ. 2009 โดยคิม จ็อง-อิล ผู้ซึ่งได้เปลี่ยนนโยบายเกี่ยวกับกลุ่มดนตรีตั้งแต่อาการโรคหลอดเลือดสมองใน ค.ศ. 2008 วงนี้ถูกสร้างขึ้นจากนักดนตรีของคณะบรรเลงสตรีผู้มีเกียรติแห่งคณะศิลปะมันซูแด องค์กรภายใต้ร่มเงาของศิลปินเกาหลีเหนือ

วงโมรันบงก่อตั้งขึ้นจากสมาชิกของวงซัมจีย็อนและเปิดตัวใน ค.ศ. 2012 สมาชิกในอนาคตของวงโมรันบงเคยแสดงร่วมกันในวงซัมจีย็อนมาตั้งแต่ช่วงเดือนกันยายน ค.ศ. 2009 เป็นอย่างน้อย ก่อนหน้านี้ วงซัมจีย็อนถือว่ามีความซับซ้อนประณีตมากกว่าในบรรดาสองวงตามทัศนะของศิลปินเกาหลีเหนือ แต่ตั้งแต่ผู้นำ คิม จ็อง-อึน เริ่มส่งเสริมวงโมรันบง ความนิยมของซัมจีย็อนก็ลดถอยลง และวงยัง "ตกอยู่ในสภาวะคลุมเครือเมื่อเปรียบเทียบกัน" ดังนั้น คำให้การของผู้แปรพักตร์ใน ค.ศ. 2018 ซึ่งเป็นผู้สำเร็จการศึกษาด้านศิลปะการแสดงระบุว่า: "เด็กสาวที่สวยงาม 'ราวกับเจ้าหญิง' จำนวนมากปรากฏตัวในวงซัมจีย็อน แต่โดยปกติแล้วคุณจะได้ยินข่าวว่าพวกเธอเลื่อนระดับขึ้นไปสู่วงโมรันบงหรือวงดุริยางค์อึนฮาซู"

ในเดือนกุมภาพันธ์ ค.ศ. 2018 วงดุริยางค์ได้ทำการแสดงในเกาหลีใต้ ถือเป็นครั้งแรกในรอบ 12 ปีที่วงดุริยางค์ของเกาหลีเหนือได้กระทำเช่นนั้น

## ลักษณะวง
วงซัมจีย็อนยังคงเป็นส่วนหนึ่งขององค์กรภายใต้ร่มเงาของคณะศิลปะมันซูแด วงซัมจีย็อนเองเป็นวงดุริยางค์แชมเบอร์ของนักดนตรีรุ่นเยาว์ที่แสดงดนตรีคลาสสิกเป็นส่วนใหญ่ พวกเขาทำการแสดงแยกจากกลุ่มอื่น ๆ ของคณะศิลปะมันซูแด

วงซัมจีย็อนแสดงดนตรีคลาสสิกตามแบบฉบับยุโรป ดนตรีบรรเลง เครื่องกระทบ และบทเพลงขับร้อง มีรูปแบบตั้งแต่การบรรเลงแบบวงดุริยางค์ไปจนถึงการแสดงเดี่ยว พวกเขาเล่นเครื่องดนตรีคลาสสิกเป็นส่วนใหญ่ เช่น ไวโอลิน เชลโล ฮาร์ป ทรัมเป็ต ทรอมโบน คลาริเน็ต ฟลูต และทิมปานี โดยมีการใช้เปียโน แอคคอร์เดียน และแซกโซโฟนในบางโอกาส แม้จะใช้ชื่อว่า "วง" (band) แต่ตามความเห็นของผู้แปรพักตร์รายหนึ่งระบุว่า "เป็นการยุติธรรมที่จะเรียกวงซัมจีย็อนว่าวงดุริยางค์ เพราะวง [ประกอบด้วย] เชลโล ไวโอลิน และเครื่องดนตรีดุริยางค์อื่น ๆ" บางครั้งมีการแสดงร่วมกับผู้แสดงชาวต่างชาติซึ่งเป็นส่วนหนึ่งของการแลกเปลี่ยนทางวัฒนธรรม รวมถึงคอนเสิร์ตใน ค.ศ. 2011 ที่อำนวยเพลงโดยปาเวล ออฟซยานนิคอฟ

การแสดงสดของวงซัมจีย็อนมีจำนวนมาก รวมถึงการแสดงเมื่อไม่นานมานี้ในช่วงการฉลองปีใหม่ ค.ศ. 2017 ไม่เป็นที่ทราบแน่ชัดว่าวงซัมจีย็อนได้มีการออกบันทึกเสียงใด ๆ หรือไม่ ดนตรีของพวกเขาเป็นที่รู้จักในต่างประเทศผ่านวิดีโอบนยูทูบเท่านั้น

### สมาชิก

วงมีสมาชิกเข้าร่วมระหว่าง 50 ถึง 60 คน ซึ่งเป็น "ผู้ชนะการประกวดระดับชาติและระดับนานาชาติ และผู้สำเร็จการศึกษาดีเยี่ยมจากวิทยาลัยการดนตรีเปียงยาง คิม ว็อน-กยุน" สมาชิกของวงมีอายุอยู่ในช่วงทศวรรษ 20 หรือทศวรรษ 30

ผู้นำวงใน ค.ศ. 2017 คือรี ซู-เน นักไวโอลินสตรี เธอยังรับหน้าที่อำนวยเพลงให้แก่วงด้วย นับเป็นเรื่องยากที่วงดุริยางค์เกาหลีเหนือประเภทนี้จะนำโดยสตรี ใน ค.ศ. 2018 ผู้นำของวงดุริยางค์ซัมจีย็อนที่มาเยือนเกาหลีใต้ ฮย็อน ซง-ว็อล ศิลปินสตรีอีกคนหนึ่งและเป็นนักร้องนำของวงโมรันบง

สมาชิกของวงมี "ทรงผมที่จัดแต่งอย่างประณีตและยาวซึ่งเข้ากันได้ดีกับชุดราตรีและดนตรีคลาสสิก"

แม้วงดนตรีเกาหลีเหนือจะมีการหมุนเวียนสมาชิกเป็นปกติ แต่ความเกี่ยวข้องบางอย่างดูเหมือนจะเป็นระยะยาว เช่นในกรณีของนักไวโอลิน ฮง ซู-คย็อง ในวงซัมจีย็อน เป็นต้น

### รายชื่อสมาชิกวงซัมจีย็อน
รายการสมาชิกของกลุ่มดนตรีนี้ยังไม่สมบูรณ์
*รี ซู-เน (ผู้อำนวยเพลง, ผู้นำวง)
*ซอนอู ฮยัง-ฮี (ไวโอลิน)
*ฮง ซู-คย็อง (ไวโอลิน)

## วงดุริยางค์ซัมจีย็อน

วงซัมจีย็อนอาจมีความแตกต่างจากวงดุริยางค์ซัมจีย็อน แต่ทั้งสองกลุ่มดูเหมือนจะมีความสัมพันธ์กันอย่างใกล้ชิด

วงดุริยางค์ซัมจีย็อนถูกก่อตั้งขึ้นอย่างเร่งรีบก่อนการเจรจาระดับสูงระหว่างเกาหลีเกี่ยวกับการเข้าร่วมของเกาหลีเหนือในกีฬาโอลิมปิกฤดูหนาว 2018 ในเกาหลีใต้ เพื่อวัตถุประสงค์ในการแสดงระหว่างการแข่งขัน วงดุริยางค์ได้ทำการแสดงในเกาหลีใต้ในช่วงเริ่มต้นของการแข่งขัน สองเดือนต่อมา วงดุริยางค์ซัมจีย็อนได้ทำการแสดงในเปียงยางร่วมกับนักดนตรีเกาหลีใต้ในทัวร์คอนเสิร์ต "Spring is Coming" ซึ่งเป็นการรวมตัวกันของศิลปินจากทั้งสองประเทศ

วงดุริยางค์อาจก่อตั้งขึ้นจากสมาชิกของวงซัมจีย็อนเดิม โดยมีสมาชิกเพิ่มเติม ความเห็นนี้ได้รับการยอมรับจากผู้สังเกตการณ์หลายราย รวมถึงกระทรวงการรวมชาติของเกาหลีใต้ และผู้แปรพักตร์ที่มีความคุ้นเคยกับแวดวงวัฒนธรรม ช็อน ย็อง-ซ็อน จากสถาบันมนุษยศาสตร์เพื่อการรวมชาติแห่งมหาวิทยาลัยค็อนกุก ชี้ให้เห็นว่าเนื่องจากกลุ่มดนตรีเกาหลีเหนืออยู่ภายใต้การควบคุมของรัฐบาล จึงเป็นเรื่องง่ายที่จะตั้งวงใหม่โดยรักษาองค์ประกอบเดิมบางส่วนและเพิ่มสมาชิกใหม่เข้าไปตามความเหมาะสมเฉพาะหน้า

### รายชื่อสมาชิกวงดุริยางค์ซัมจีย็อน
รายการสมาชิกของกลุ่มดนตรีนี้ยังไม่สมบูรณ์
*ฮย็อน ซง-ว็อล (ผู้นำวง)

## ดูเพิ่ม
* วงดุริยางค์อึนฮาซู
* ดนตนีเกาหลีเหนือ
* รายชื่อนักดนตรีเกาหลีเหนือ

## อ้างอิง

### เอกสารอ้างอิง
*

## อ่านเพิ่ม
* 

## แหล่งข้อมูลอื่น

*
*
*

หมวดหมู่:กลุ่มดนตรีสัญชาติเกาหลีเหนือ
หมวดหมู่:กลุ่มดนตรีที่ก่อตั้งในปี พ.ศ. 2552
หมวดหมู่:ก่อตั้งในประเทศเกาหลีเหนือในปี พ.ศ. 2552